
INTRODUCERE

 

Unul dintre drepturile fundamentale ale omului, alături de dreptul la viaţă, subliniat în preambulul Constituţiei Mondiale a Sănătăţii, este dreptul de a se bucura de o bună stare fizică, mentală şi socială, drept care include şi subînţelege şi principiul egalităţii tuturor, în raporturile cu serviciile publice de sănătate.

Realizarea concretă a acestui drept este de neconceput fără concursul medicinei, ştiinţă născută, practic, din frica de suferinţă şi moarte, ca şcoală a speranţei omului pentru evitarea , dar mai ales pentru înlăturarea durerii, precum şi pentru a uşura, uneori, resemnarea în faţa inevitabilului sfârşit.

Preocuparea pentru o lege comună în vederea unei mai corecte aplicări a preceptelor medicale apare încă din scriptele marilor civilizaţii antice. În Egiptul antic, spre exemplu, legea faraonică putea sorti morţii pe cel ce recomanda o terapie nereuşită. În Mesopotamia eşecul era considerat o nepricepere candamnabilă sau o neglijenţă care putea antrena, în funcţie de prestare, pedepse ce puteau fi deosebit de grave, precum şi sancţiuni civile (despăgubiri în bani). În Grecia antică responsabilitatea medicală era relevată în Jurământul lui Hippocrate, în care se stipulează pedepsirea în caz de nerespectare a acestui legământ cu funcţie de lege. În India antică, în Legile lui Manu se prevedea că medicul era supus unei amenzi pentru tratamentul nereuşit, cuantumul amenzii depinzând de casta din care făcea parte bolnavul. În Roma antică erau prevăzute o serie de pedepse şi sancţiuni pentru medicii care nu îşi făceau în mod corect datoria dar, cu toate acestea, procesele pentru responsabilitatea medicilor erau foarte rare, ei bucurându-se de o imunitate aproape absolută. Autorul Pliniu arăta că "nu există o lege care să pedepsească ignoranţa medicilor. Ei se instruiesc pe riscul şi cheltuiala noastră. Moartea oamenilor este pentru ei o serie de experienţe şi ei sunt singurii care se bucură de privilegiul de a omorî oamenii, fără a fi pedepsiţi" (Istoria Naturală XXIX - 8).

Evul Mediu aduce mai multe referinţe asupra responsabilităţii medicale. În scrierile vremii era afirmată responsabilitatea prin solicitarea consecinţelor punitive în caz de nerespectare a regulilor profesionale.

Trecerea de la Evul Mediu la Renaştere a adus pe scena ştiinţei europene un personaj important şi controversat, pe Paracelsius. Acestuia i se datorează interzicerea eliberării medicamentelor de către farmacişti în absenţa reţetelor emise de medici.

În Constitutio Carolina a lui Carol Quintul (1532) se prevedea sancţionarea medicului care, din neglijenţă sau nepricepere, a cauzat moartea bolnavului, dacă se constata că a folosit medicamente sau remedii neautorizate sau interzise de profesiunea medicală.

 

 

*

*

* 

Medicina contemporană prezintă unele trăsături comune, dar şi particularităţi naţionale sau zonale.

Raportul medic-bolnav a evoluat către o relaţie contractuală, în care, pe baza încrederii, bolnavul îşi alege medicul, care este pe deplin conştient de obligaţiile ce îi revin în contract. În cadrul clauzelor contractului sinalagmatic poate apărea incriminarea activităţii medicale pentru:

· neasumarea unor riscuri ale unor acţiuni care ar fi devenit utile bolnavului;

· abţinerea (nonintervenţia) cu consecinţa privării de şanse;

· neobţinerea rezultatelor scontate de cel bolnav.

· În contextul creşterii motivelor de incriminare a activităţii medicale, au apărut şi noi sisteme de reparaţie a prejudiciului prin asigurări, rezolvarea litigiilor medic-bolnav prin societăţi de asigurare, independent de stabilirea judiciară a greşelii. Reparaţiile pot fi prin indemnizarea bolnavului, cu stabilire forfetară (prin înţelegere) sau contencioasă (prin reziliere de conflicte).

· Garanţiile pecuniare ce se acordă pentru accidente imprevizibile au creat noţiunea de "răspundere fără greşeală". În această ordine de idei, dacă bolnavul a fost indemnizat ca victimă a unui prejudiciu, nu mai este important de stabilit dacă autorul este sau nu vinovat. Susţinătorii sistemului de acoperire a răspunderii prin asigurări subliniază următoarele dezavantaje ale procedurii judiciare:

· lungimea procedurii judiciare privind stabilirea responsabilităţii;

· dificultatea dovedirii greşelii medicale şi a legăturii cauzale cu prejudiciul;

· incertitudinea unora din deciziile judiciare;

· posibilitatea de a evita, ca urmare a unor hotărâri repetate privind acordarea de indemnizaţii, traumatizarea, descurajarea şi evitarea asumării riscului de către medici.

· Consiliul Europei a adoptat câteva maniere de lucru în materia responsabilităţii medicale:

· indemnizaţia să aibă caracter autonom;

· asigurările medicale funcţionează pe principiul controlului riscurilor "după descoperirile ştiinţei", pentru a evita creşterea costului asistenţei medicale;

· autoritatea şi responsabilitatea medicului trebuie restabilite şi păstrate;

· concilierea contenciosului se face prin mediatori, prin comisii de procedură extrajudiciară;

· se evită inflaţia cotizaţiilor de asigurare care ar creşte costul asistenţei medicale;

· asiguraţii finanţează fondul de asigurări, în scopul asumării responsabilităţii în deplină independenţă profesională.

· 2. INDEMNIZAŢII ACORDATE VICTIMELOR ACCIDENTELOR TERAPEUTICE ÎN UNELE ŢĂRI DIN UNIUNEA EUROPEANĂ ŞI DIN AFARA ACESTEIA

· 2.1 FRANŢA

· În Franţa indemnizaţia victimelor accidentelor terapeutice se bazează, în principiu, pe punerea în evidenţă a responsabilităţii medicale. Aceasta este reglementată de reguli diferite, în funcţie de apartenenţa la dreptul public sau dreptul privat, adică în funcţie de faptul dacă actele medicale au fost realizate în cadrul serviciului public spitalicesc sau în cel al medicinei private.

· În primul caz, medicul nu este responsabil personal de daunele pe care le cauzează în exercitarea activităţii sale, cu excepţia cazului când comite o greşeală personală. În principiu, operează responsabilitatea spitalului angajat. După 1992, justiţia administrativă reţine orice greşeală simplă. Mai mult, din 1993, ea admite responsabilitatea spitalului în caz de "accident terapeutic". În fapt, în Decizia Bianchi, Consiliul de Stat a afirmat că :"în cazul în care un act medical necesar diagnosticului sau tratamentului bolnavului prezintă un risc, a cărui existenţă este cunoscută, dar a cărui realizare este puţin probabilă, şi nici un raţionament nu conduce la concluzia că pacientul va fi expus, responsabilitatea serviciului public spitalicesc este angajată dacă executarea acestui act este cauza directă a daunelor, fără legătură cu starea iniţială a pacientului, precum şi cu evoluţia previzibilă a stării lui iniţiale".

· În cazul medicinei private, medicul este responsabil personal, dar judecătorul nu pune în sarcina sa decât o obligaţie de mijloace. Exceptând rarele cazuri în care medicul are o obligaţie de rezultat, jurisprudenţa, în manieră generală, fondează responsabilitatea medicală pe greşeală.

· Din acest motiv, este cerută de mai mulţi ani şi din partea medicilor şi din partea victimelor, o lege privind indemnizarea, care să acorde despăgubiri victimelor accidentelor medicale, fără ca medicii să fie daţi în judecată.

· Se consideră că proiectul de lege cu privire la modernizarea sistemului de sănătate, în ceea ce priveşte indemnizaţia riscului medical, ar trebui să creeze un fond care să permită indemnizarea victimelor accidentelor medicale grave, survenite în absenţa acordării îngrijirilor.

· La colocviul organizat la Lyon în martie 1990 de Societatea spitalicească de asigurări medicale (SHAM), riscul terapeutic a fost definit ca fiind acea parte de incertitudine inerentă oricărui act medical, datorată fie reacţiilor imprevizibile ale pacientului, fie circumstanţelor inevitabile, care nu pun în discuţie tehnica sau competenţa celor care intervin. 

· În Franţa răspunderea civilă se bazează pe combinarea dintre prejudiciu (material, moral, estetic), prezumţia de vinovăţie şi legătura cauzată dintre ele.

· Sistemul francez este o combinaţie între sistemul german şi cel suedez.

· Influenţa Legii din 10 iulie 2000 asupra 

· responsabilităţii medicale 

· Legea nr.2000-647 din 10 iulie 2000 cu privire la definirea delictelor neintenţionate are ca scop reducerea domeniului responsabilităţii penale a persoanelor fizice în materia infracţiunilor neintenţionate.

· Modificând condiţiile responsabilităţii penale în cazul delictelor neintenţionate, această lege instituie un regim al responsabilităţii penale mai favorabil pentru cei care iau decizii, în general, şi se aplică tuturor cetăţenilor şi deci şi medicilor.

· Până la adoptarea acestei legi, oricărei persoane care comitea o greşeală din imprudenţă sau neglijenţă, chiar o greşeală neînsemnată, i se putea angaja răspunderea penală, din momentul în care această greşeală constituia una din condiţiile necesare realizării prejudiciului (condiţie sine qua non).

· Evident, pentru deschiderea unei astfel de responsabilităţi este necesară probarea existenţei unei legături de cauzalitate între greşeala comisă şi prejudiciul suferit de pacient.

· Responsabilitatea pentru delictele neintenţionate 

· în domeniul sănătăţii 

· Principiul unităţii erorilor civile şi penale a determinat pentru mult timp tribunalele să aprecieze că, în cazul omorului sau a rănirilor involuntare, nu are importanţă amploarea greşelii, atâta timp cât s-a provocat un prejudiciu. Ţinând cont de teoria echivalenţei condiţiilor, era suficientă o legătură de cauzalitate indirectă.

· Legea din 10 iulie 2000 a pus sfârşit acestei situaţii, impunând faptul că trebuie să se ţină seama de gravitatea intrinsecă a greşelii şi de caracterul direct sau indirect al impactului său cauzal asupra prejudiciului.

· În domeniul sănătăţii caracterizarea greşelii penale se dovedeşte a fi delicată, deoarece, activitatea medicală prin însăşi natura ei, prezintă în unele cazuri existenţa accidentelor terapeutice şi a riscurilor pentru pacienţi. Astfel, dreptul penal trebuie să sancţioneze doar asumarea imprudentă a riscurilor şi nerespectarea regulilor impuse de profesia de medic. Toţi membri personalului unui aşezământ de sănătate, atât personalul care acordă îngrijirile, cât şi cel administrativ, sunt vizaţi.

· A: Erorile în legătură directă cu prejudiciul 

· suferit de pacient

· Legea nu a modificat condiţiile impuse în cazul responsabilităţii autorilor direcţi ai unui prejudiciu pentru care o simplă imprudenţă este suficientă. Se au în vedere cazurile profesioniştilor, susceptibili de a le fi angajată responsabilitatea penală în calitate de autori direcţi, apoi natura actelor susceptibile de a constitui erori de imprudenţă ordinare.

· Medicii autori direcţi

· În domeniul medical, unde prejudiciul rezultă adesea dintr-un ansamblu de cauze dificil de stabilit cu certitudine şi precizie, necesitatea de a caracteriza existenţa unei legături de cauzalitate îmbracă o dimensiune particulară. Conştientă de aceste dificultăţi, jurisprudenţa a definit criterii de determinare a raportului de cauzalitate a căror aplicaţii privind activitatea medicală nu sunt încă uşor de realizat. 

· În absenţa unei definiţii legale a legăturii de cauzalitate, doctrina s-a divizat între partizanii teoriei echivalenţei condiţiilor şi cei ai teoriei cauzalităţii adecvate.

· Limitând condiţiile asumării responsabilităţii penale a autorilor indirecţi şi distingând regimul responsabilităţii autorilor direcţi şi indirecţi, legea din 2000 a legalizat responsabilitatea pentru greşeală având drept cauză, indirect, prejudiciul, soluţie care până atunci era de origine exclusiv jurisprudenţială. Dar privilegiind cauzalitatea adecvată, această lege scurt-circuitează teoria echivalenţei condiţiilor.

· Trebuie amintit că, în cazul autorilor direcţi, noua lege nu a schimbat nimic, iar responsabilitatea penală este angajată din momentul în care legătura de cauzalitate între greşeala comisă şi prejudiciu este sigură.

· Condiţia unei legături de cauzalitate sigure

· Probarea existenţei unui raport de cauzalitate este la aprecierea judecătorilor, care nu sunt legaţi de avizul experţilor. Curtea de casaţie exercită, în acelaşi timp, un control al motivărilor deciziilor şi le respinge pe cele ale căror motive sunt insuficiente sau contradictorii. De asemenea, ea refuză să angajeze răspunderea penală a medicului în cazul unei neşanse de supravieţuire sau de vindecare a unui pacient. Doar o greşeală gravă prin care medicul ar fi putut lua orice şansă de supravieţuire a pacientului şi care să prezinte o legătură de cauzalitate cu decesul acestuia, poate angaja responsabilitatea autorului.

· Problema certitudinii existenţei raportului de cauzalitate se pune adesea în cazul în care decesul sau leziunile corporale intervin ca rezultat al intervenţiei mai multor persoane. Contrar dreptului civil, responsabilitatea pentru fapta altuia nu există în materie penală; fiecare răspunde doar pentru greşeala pe care a comis-o personal (art.121-1 Cod penal), iar greşelile multiple pot conduce la un cumul de responsabilităţi.

· Responsabilitatea autorilor direcţi în domeniul sănătăţii

· În domeniul medical sunt frecvente cazurile în care trebuie să intervină mai mulţi medici în manieră independentă sau în cadrul unei echipe medicale pluridisciplinare sau chiar de aceeaşi specialitate.

· Din momentul în care greşeala unui medic are o legătură de cauzalitate sigură şi directă, cu prejudiciul suferit de pacient, responsabilitatea sa personală este, în mod necesar, angajată. Poate fi vorba de practicieni ai corpului medical (medic simplu, chirurg, anestezist, obstetrician, stomatolog, farmacist, infirmier) care acţionează la domiciliu ori în cadrul unui aşezământ de sănătate sau poate fi vorba de practicieni care fac parte dintr-o echipă medicală.

· Greşelile ordinare de imprudenţă în domeniul sănătăţii

· Noţiunea de greşeală ordinară

· Greşeala ordinară sau simplă a autorului direct răspunde definiţiei tradiţionale a imprudenţei. Dacă redactarea alineatului 3 al art.121 din noul Cod penal a fost modificată prin legea din 10 iulie 2000, aceasta nu a modificat, în substanţă, definirea greşelii, pentru că ea vizează: "imprudenţa, neglijenţa, lipsa unei obligaţii de prudenţă sau de securitate prevăzută de lege sau de regulament".

· Ea corespunde fie erorilor de comisiune (imprudenţă, neîndemânare), fie de omisiune (neglijenţă, neatenţie), cât şi prin abţinerea de a realiza un act considerat indispensabil sau refuzul de a acţiona.

· Legea nr.96-393 din 13 mai 1996, referitoare la responsabilitatea penală pentru faptele comise prin imprudenţă sau neglijenţă, a introdus principiul aprecierii in concreto a erorii, adăugând textului art.121-3 că nu există eroare "dacă autorul faptei a îndeplinit diligenţele normale...."

· Legea din 10 iulie 2000 a întărit această exigenţă în aprecierea erorii in concreto, făcând să cadă asupra acuzării sarcina probei.

· Autorul direct al unui prejudiciu va fi deci responsabil penal de eroarea sa", dacă se stabileşte că nu a îndeplinit exigenţele normale, ţinând cont de 

· natura misiunii şi funcţiei sale, a competenţei cât şi a puterilor şi mijloacelor de care a dispus".

· Practicienilor sănătăţii le pot fi reproşate două tipuri de greşeli:

· - greşelile de tehnică medicală proprii personalului care acordă îngrijirile;

· - greşelile netehnice, contrare obligaţiilor de prudenţă, care cad asupra oricărei persoane care aparţine personalului de îngrijire sau administrativ.

· Ca greşeli netehnice, în afară de greşelile de imprudenţă majoră, se pot menţiona greşelile de proastă organizare a serviciului (lipsa coordonării echipelor medicale), proasta gestiune a unui aşezământ de sănătate (absenţa materialului adaptat, lipsa personalului calificat), nerespectarea reglementărilor în vigoare în domeniul sănătăţii publice.

· Aceste erori sunt, totuşi, la originea prejudiciului, ceea ce presupune, conform legii din 2000, că ele prezintă anumite caracteristici care sunt luate în vedere pentru angajarea răspunderii penale a autorului.

· Erorile cel mai frecvent întâlnite la originea directă a prejudiciului sunt erorile de tehnică medicală, cele care se fac în mod clasic în punerea unui diagnostic.

· Dezbaterile care au loc în legătură cu această temă sunt în principal orientate asupra faptului de a se afla dacă medicul a luat toate precauţiile posibile în scopul stabilirii diagnosticului şi a înlăturat îndoielile suscitate prin complexitatea simptomelor sau dacă, din contră, diagnosticul a fost pus cu superficialitate, ca urmare a unei neglijenţe grave.

· În termenii art.121-3 al noului Cod penal, diligenţele normale trebuie să fie apreciate ţinând cont de funcţiile şi misiunile de agent, ale competenţei, puterilor şi mijloacelor de care cel în cauză dispune la acel moment.

· B: Erorile în legătură indirectă cu prejudiciul suferit 

· de pacient

· O simplă greşeală prin imprudenţă nu poate angaja responsabilitatea penală a celui care doar a creat sau contribuit la crearea situaţiei care a permis realizarea prejudiciului. Conform legii din 2000, responsabilitatea penală a unui practician al sănătăţii, care doar a contribuit la prejudiciul suferit de pacient, nu poate fi angajată decât dacă el a comis o greşeală calificată.

· Noţiunea de autor indirect

· Inspirându-se din terminologia propusă de doctrină şi larg utilizată de către jurisdicţiile represive, legislatorul a dat o dublă definiţie a cauzalităţii indirecte, acoperind două ipoteze diferite.

· Prima ipoteză corespunde noţiunii stricto sensu a autorului indirect care, fără să cauzeze direct un prejudiciu, a creat sau a contribuit la crearea situaţiei care a permis realizarea prejudiciului.

· Cea de-a doua ipoteză corespunde noţiunii doctrinale a autorului mediatşi este cea a persoanelor care nu au luat măsuri pentru evitarea prejudiciului sau s-au abţinut să intervină în scopul evitării lui.

· Conducătorii aşezămintelor de sănătate (directorul de spital sau preşedintele consiliului de administraţie al unei clinici) pot fi, de asemenea, autori indirecţi, în măsura în care mai multe prejudicii rezultă din greşeli de organizare.

· Noţiunea de greşeală calificată în domeniul sănătăţii

· Caracteristicile acestui tip de greşeală merită precizate. Înainte de toate, această greşeală vizează cazul în care autorul este conştient nu numai că a violat o obligaţie de securitate, dar şi că a participat la provocarea unui risc al altuia. Jurisprudenţa a precizat că acest caracter "deliberat" al violării se determină din indicii obiectivi, implicând o percepţie necesară a riscului, cărora li se pot adăuga indicii subiectivi, cum ar fi experienţa agentului.

· Violarea nu se rezumă la adoptarea unui comportament neavizat sau nesăbuit, ci necesită nerecunoaşterea unei obligaţii expres prevăzută de texte.

· Greşeala marcată

· Este definită ca fapta de a expune pe altcineva unui risc de o gravitate deosebită pe care autorul nu putea să o ignore. Se poate spune că aceasta este o eroare de o gravitate excepţională. Acest tip de eroare se inspiră din dreptul securităţii sociale şi reprezintă o eroare gravă, indivizibilă şi foarte clar identificată.

· Eroarea marcată constituie un eşalon intermediar între violarea manifestată deliberat şi imprudenţa conştientă.

· Astfel, în limitele erorii care expune pe altcineva la un risc, eroarea marcată corespunde violării unei obligaţii generale de precauţie care incumbă tuturor practicienilor (şi nu o obligaţie prevăzută de lege).

· Astfel, noţiunea de eroare deliberată, adesea evocată în doctrină şi chiar într-o recentă hotărâre a Camerei penale a Curţii de casaţie este incorectă şi trebuie abandonată.

 

· Impunând sarcina probării unei erori calificate în caz de "cauzalitate indirectă", legea din 2000 scurt-circuitează efectele de aplicare a teoriei echivalenţei condiţiilor consacrate de mult timp de către jurisprudenţa penală. Autorilor indirecţi şi mediaţi nu le poate fi angajată responsabilitatea penală în caz de eroare simplă de imprudenţă, neîndeplinind caracteristicile unei erori calificate.

· În domeniul sănătăţii, adesea este mai dificil de a angaja responsabilitatea pentru o acţiune, pe terenul unei erori medicale propriu-zise, decât pe terenul unei erori în organizarea serviciului.

· Responsabilitatea şefilor de servicii şi de aşezăminte de sănătate, autori indirecţi de prejudicii cauzate de faptul că a existat o problemă de coordonare a echipelor medicale sau din cauza lipsei de organizare a instituţiei, este dificil de stabilit, pentru că nu se bazează decât pe existenţa unei erori calificate.

· Avantajele acestei legi pentru victime

· Datorită diferenţierilor dintre erorilor civile şi cele penale, a faptului că reparaţia este independentă de culpabilitatea în plan penal şi a posibilităţii de angajare a responsabilităţii persoanelor juridice, victimele vor putea obţine decizii mai juste şi mai echitabile.

· Identitatea erorilor civile şi penale: avantaje şi dezavantaje

· În măsura în care Curtea de casaţie aplica principiul unităţii erorilor civile şi penale, victimele erau tentate să aleagă calea penală. Ele puteau profita de importante mijloace de investigaţie ale judecătorului de instrucţie, facilitând cercetarea probei la un cost mediu. Ele puteau completa eventuala inacţiune a Ministerului Public constituindu-se parte civilă şi ajungând la pronunţarea unei condamnări penale.

· Chiar dacă în aparenţă era mai rapidă şi mai simplă decât calea civilă, calea penală prezenta, în acelaşi timp, inconvenientul major că victima nu putea fi indemnizată dacă judecătorul penal estima că elementele pentru o infracţiune nu erau îndeplinite.

· În noile condiţii create de legea din 2000, greşeala penală a redevenit expresia unei culpabilităţi şi nu a unui instrument de indemnizaţie. Dacă aceasta nu împiedică victimele să obţină reparaţia civilă a prejudiciului lor, acesta dă, în schimb, judecătorului penal o autonomie de acţiune necesară. 

· În realitate, erorile au aceeaşi natură dar produc efecte diferite în funcţie de aprecierea legăturilor de cauzalitate cu prejudiciul.

· Posibilitatea de a duce în discuţie responsabilitatea penală a persoanelor juridice

· În situaţiile în care prejudiciul are la origine o deficienţă de organizare globală, persoana juridică poate fi introdusă în cauză, chiar şi în cazurile de greşeală ordinară (uşoară) şi cauzalitate indirectă. Exigenţa unei greşeli calificate în cazul cauzalităţii indirecte nu se referă la persoanele juridice, a căror responsabilitate poate fi angajată ca urmare a unei erori simple, "comise în numele lor, de către organele lor constitutive sau de către reprezentanţii lor" (art. 121-2 NCP).

· Chiar dacă practicienii nu constituie asemenea organe sau reprezentanţi susceptibili de a angaja răspunderea penală a unei instituţii de sănătate în calitate de persoană juridică, prejudiciul cauzat, chiar şi indirect, de către director sau un alt organ de decizie, ca urmare a unei carenţe organizatorice sau a unei disfuncţionalităţi structurale, va angaja responsabilitatea penală a spitalului sau a clinicii.

· 2.2 GERMANIA

· În ciuda faptului că nu există o procedură legislativă a indemnizaţiei riscului terapeutic, cea mai mare parte a cazurilor nu ajunge la tribunale. Aceasta se datorează faptului că Ordinul medicilor a instituit instanţe de mediere, însărcinate cu soluţionarea cauzelor pe cale amiabilă.

· A: Regimul juridic al responsabilităţii medicale

· În absenţa dispoziţiilor specifice, se aplică dreptul comun al responsabilităţii.

· Medicul şi pacientul sunt legaţi printr-un contract de serviciu (Dienstvertrag), în virtutea căruia una dintre părţi se angajează să presteze un serviciu celeilalte părţi, în schimbul unor beneficii financiare. Contractul de serviciu nu comportă nici o obligaţie de rezultat.

· Prin urmare, responsabilitatea delictuală poate fi angajată în caz de daune corporale.

· În faţa tribunalelor, sarcina probei incumbă, după regula generală, celui care vrea să-şi pună în valoare drepturile. Victima trebuie deci să stabilească greşeala (sau neglijenţa), cât şi raportul de cauzalitate între aceasta din urmă şi prejudiciu.

· B: Mecanismul indemnizaţiei 

· Dificultăţile întâlnite de pacienţi pentru obţinerea despăgubirilor pe cale judiciară au determinat ordinele regionale ale medicilor să instituie instanţe de mediere începând cu 1975. În număr de nouă, ele au misiunea de a ajunge la un acord amiabil între medici şi victime. Aceste ordine nu intervin decât dacă sunt sesizate de către una din părţi, dezacordul celeilalte părţi excluzând recurgerea la această procedură. În plus, ele nu pot fi sesizate în cazurile în care cauza a fost încredinţată deja unui tribunal. 

· Fiecare dintre aceste instanţe de mediere dispune de statuturi proprii astfel încât ele nu funcţionează toate în aceeaşi manieră: în unele Landuri este vorba de comisii de experţi, iar în altele de birouri de conciliere. În general, primele se pronunţă înainte de toate cu privire la existenţa unei greşeli profesionale, fără să propună soluţia financiară în conflictul care pune faţă în faţă medicul şi victima. În schimb, birourile de conciliere, instituite în acord cu asiguratorii, cercetează originea accidentelor şi evaluează prejudiciul suportat de victimă. 

· Termenele de prescriere aplicate de diferite instanţe de mediere variază între 3 şi 5 ani. 

· Cel mai adesea, instanţele de mediere se compun dintr-un jurist şi din patru sau cinci medici reprezentând diferite specialităţi. Toţi aceştia sunt numiţi pentru 4-5 ani, prin Ordinul regional al medicilor. În unele cazuri se face apel şi la experţi din afară.

· Procedura în faţa acestor instanţe este, în general, scrisă: este dat un aviz în vederea dovezilor furnizate de către părţi. Constatare în cazul comisiilor de experţi şi recomandare în cel al birourilor de conciliere, acest aviz este doar îndrumător, calea juridică rămânând deschisă doar dacă una dintre părţi nu este satisfăcută. În schimb, dacă concluzia este consimţită de cele două părţi conflictul este, în general, definitiv reglat pentru că asiguratorii medicilor repun foarte rar în cauză lucrările instanţelor de mediere.

· Dacă una dintre părţi decide să sesizeze tribunalul, acesta din urmă se rânduieşte adesea la avizul dat de instanţele de mediere, dacă acestea au fost sesizate.

 

· Există un organ de coordonare ale diferitelor instanţe de mediere, ceea ce permite obţinerea de date globale cu privire la activitatea lor. Procedura este destul de rapidă (între 9 şi 13 luni). În plus, ea este gratuită pentru cel care o foloseşte. Aceasta pentru că instanţele de mediere sunt sesizate în jur de 90% din cazuri. În plus, ele soluţionează definitiv în jur de 90% din cazurile care le sunt încredinţate. În 1997 au fost rezolvate aproape 9000 de asemenea cazuri.

· Cu toate acestea sunt criticate opacitatea procedurii şi lipsa independenţei acestor instanţe: se reproşează unora dintre ele că nu asociază pacienţii şi că păstrează secretul identităţii experţilor lor. În manieră generală, li se reproşează că iau decizii favorabile medicilor în mai mult de 70% dintre cazuri şi că le lipseşte neutralitatea experţilor lor. Aceasta pentru că unii sugerează prezenţa unui expert desemnat de comun acord de către pacienţi şi de către medici sau de un expert ales de către pacienţi.

 



 Responsabilitatea medicului este angajată în cazurile în care greşeala este rezultatul:

· unei erori în aplicarea tratamentului;

· lipsei de informaţii.

· Aprecierea şi sancţionarea greşelii cade în competenţa autorităţilor judiciare:

· erorile de tratament sunt apreciate în raport cu un standard al calităţii profesionale;

· lipsa informaţiilor furnizate pacientului poate pune în cauză responsabilitatea medicului, mai ales în cadrul unei intervenţii chirurgicale, pentru că în acest caz pacientul trebuie să-şi dea consimţământul (art.823 şi următorul din Codul civil).

· În faţa tribunalelor, sarcina probei revine pacientului, care trebuie să demonstreze existenţa faptei care justifică reclamaţia sa. Apoi, un expert apreciază faptele invocate, pentru a determina dacă există într-adevăr o eroare medicală. În a treia etapă, judecătorul se pronunţă cu privire la caracterul culpabil al actului medical. Astfel, calificarea unei erori grave în aplicarea unui tratament nu revine experţilor, ci este rezervată judecătorilor.

· 2.3 DANEMARCA

· În mai 1991, Parlamentul a adoptat Legea cu privire la asigurarea pacienţilor, care a intrat în vigoare la 1 iulie 1992. Dispoziţiile sale au fost de mai multe ori modificate, iar în prezent acest domeniu face obiectul legii din 24 martie 1997.

· În unele cazuri, legea recunoaşte un drept de indemnizaţie victimelor accidentelor medicale survenite într-un spital public (sau într-un spital privat semnatar al unui contract de administrare cu autorităţile publice).

· Legea îi obligă pe administratorii acestora, cu excepţia statului şi a colectivităţilor locale care sunt propriul lor asigurator, să accepte o asigurare specială. Ea obligă, de asemenea, pe asiguratori să obţină o aprobare ministerială şi să se grupeze într-o asociaţie, Asociaţia pentru asigurarea pacienţilor. Aceasta tratează toate cererile de indemnizaţie, inclusiv cele care se raportează la accidentele survenite în spitalele de stat sau în cele care aparţin de colectivităţile locale.

· A: Regimul juridic al responsabilităţii medicale

· Dacă legea cu privire la asigurarea pacienţilor permite ca marea majoritate a accidentelor medicale survenite în mediul spitalicesc să fie indemnizate, independent de orice noţiune de greşeală şi de responsabilitate, nu se întâmplă acelaşi lucru pentru cele care îşi găsesc originea într-un act realizat de către un medic liber profesionist sau într-o clinică privată.

· În aceste situaţii se aplică dreptul comun al responsabilităţii, victima trebuind să dovedească următoarele:

· existenţa unui prejudiciu;

· existenţa unei erori sau a unei omisiuni din partea medicului;

· existenţa unui raport de cauzalitate între cele două.

· B: Regimul de indemnizaţie

· a) În cazul responsabilităţii medicale

· Legea cu privire la repararea prejudiciilor precizează care dintre acestea dau naştere dreptului la repararea prejudiciului. Principalele sunt:

· cheltuielile de sănătate;

· pierderea venitului realizat prin muncă;

· pierderea capacităţii de muncă;

· loviturile şi rănirile;

· pierderea sprijinului acordat familiei (soţ şi copii) în caz de deces.

· În fiecare an, un text reglementar determină baremul aplicabil diferitelor categorii de despăgubiri. Unele sunt vărsăminte de capital, iar altele sub formă de rentă.

· În principiu, rentele viagere sunt excluse. Vărsămintele se stopează în cazul în care starea victimei este considerată stabilă, adică în cazul în care este abandonată orice speranţă de ameliorare. Principala excepţie de la această regulă priveşte despăgubirile pentru cheltuielile de sănătate, care sunt viagere.

· b) În cadrul legii cu privire la asigurarea pacienţilor

· Câmpul de aplicare al legii

· Iniţial limitat la spitalele publice şi la spitalele private semnatare ale unei Convenţii de gestiune cu autorităţile publice, câmpul de aplicare al legii a fost extins în iunie 1999 atât la aşezămintele private cât şi la specialiştii care îşi exercită liber profesia, în cazul în care este vorba de pacienţii cărora li s-au adresat prin sectorul public şi care sunt luaţi din punct de vedere financiar în sarcina acestuia din urmă.

· Legea se raportează nu numai la persoanele care fac obiectul examinărilor sau tratamentelor medicale, dar şi la cele care participă la experimente, cât şi la donatorii de sânge, de ţesuturi şi de organe. În aceste cazuri diferite, legea se aplică în acelaşi fel şi pentru medicii care îşi exercită profesia liberal, în urma unei modificări adoptate în 1995.

· Doar prejudiciile fizice sunt susceptibile de a fi indemnizate. Prejudiciile psihice sunt excluse, cu excepţia cazului când sunt consecinţa prejudiciilor fizice şi ating aceeaşi persoană. Această excludere se explică prin dificultatea, specifică domeniului psihiatric, de a distinge consecinţele unei boli de cele ale unui tratament.

· În plus, două legi specifice acoperă prejudiciile cauzate de vaccinări şi respectiv, cele cauzate de utilizarea produselor farmaceutice.

· Condiţiile indemnizaţiei

· Doar prejudiciile mai mari de 10.000 de coroane sunt indemnizabile. Minimul a fost fixat la 20.000 de coroane în legea iniţială. 

· Legea enumeră patru criterii susceptibile de a justifica o cerere de indemnizaţie:

· - un medic experimentat în domeniul respectiv ar fi acţionat diferit, ceea ce ar fi condus la evitarea prejudiciului;

· - prejudiciul rezultă dintr-o deficienţă a echipamentului utilizat;

· - recurgerea la alte metode sau alte tehnici ar fi evitat prejudiciul;

· - complicaţia care a survenit este foarte rară sau de o amploare mult mai mare decât cea care s-ar fi putut prevedea, ţinând cont de starea generală a pacientului.

· Primele trei criterii corespund prejudiciilor care ar fi putut fi evitate, iar ultimul corespunde "accidentelor terapeutice". Victima nu este nevoită să dovedească nici greşeala, nici raportul de cauzalitate. Este suficient ca Asociaţia pentru asigurarea pacienţilor să stabilească faptul că prejudiciul apărut rezultă, după toate posibilităţile, din unul dintre motivele prevăzute de lege.

· În schimb, dacă nici unul dintre aceste patru criterii nu se poate aplica, pacientul este supus dreptului comun al responsabilităţii.

· Asociaţia pentru asigurarea pacienţilor

· Toţi asiguratorii contribuabililor pentru serviciile de îngrijiri medicale acoperiţi de lege trebuie să fie autorizaţi de către Ministerul Sănătăţii. Ei sunt reuniţi într-o asociaţie de drept privat, Asociaţia pentru asigurarea pacienţilor.

· Statutul asociaţiei precizează că, Consiliul de administraţie al acesteia este compus din şapte membri. Unul dintre ei este desemnat de către Ministerul Sănătăţii, iar ceilalţi sunt aleşi, pe de-o parte de către Companiile de asigurări, şi pe de altă parte, de către colectivităţile locale sau de către stat, care sunt proprii lor asiguratori.

· Asociaţia dispune de un personal compus, în esenţă, din jurişti şi medici, reprezentând diferite specialităţi. Asociaţia este finanţată de către asiguratorii care fac parte din ea şi de către alte entităţi care sunt propriul lor asigurator.

· Examinarea dosarelor de indemnizaţie

· Pacientul adresează cererea sa Asociaţiei pentru asigurarea pacienţilor, cel mai târziu în termen de 5 ani de la momentul când a luat cunoştinţă de prejudiciul suferit şi 10 ani de la momentul în care a survenit acest prejudiciu. Spitalul înaintează, de asemenea, un dosar asociaţiei.

· Asociaţia hotărăşte cu privire la toate elementele dosarului. Ea procedează mai întâi la o evaluare juridică a cazului, ceea ce permite eliminarea cererilor nefondate (pentru că nu relevă câmpul de aplicare al legii sau pentru că indemnizaţia ar fi inferioară sumei de 10.000 de coroane), iar apoi trece la o evaluare medicală.

· În decursul ultimilor 5 ani, intervalul necesar examinării de dosare a variat între 150 şi 200 de zile.

· Evaluarea prejudiciului este făcută cu ajutorul baremurilor referitoare la legea generală cu privire la repararea prejudiciilor. Aplicarea acestor baremuri se traduce printr-un minim de indemnizaţie fixat. Astfel, după 1 ianuarie 2000, suma anuală susceptibilă de a fi indemnizată era fixată la 581.000 de coroane. În plus, dacă prejudiciul îşi găseşte originea într-un act voluntar sau într-o neglijenţă gravă a victimei, indemnizaţia poate fi redusă, chiar suprimată.

· Între 1 iulie 1992 şi 31 decembrie 1999, asociaţia a dat în jur de 12.000 de decizii:

· - 1978 (16,42%) au concluzionat asupra inadmisibilităţii cererilor;

· - 4958 (41,32%) au soluţionat favorabil cererile;

· - 5070 (42,26%) au respins cererile.

· Aproape 40% din deciziile pozitive se fondau pe primul criteriu (neaplicarea regulii de acţionare) şi în jur de o treime pe cel de-al patrulea criteriu (accidentul terapeutic).

· În cazul în care un pacient sau un asigurator nu este satisfăcut de decizia dată de către asociaţie, el poate, în termen de trei luni, să depună un recurs pe lângă Comisia de apel pentru prejudiciile cauzate pacientului. În schimb, spitalele nu dispun de acest drept la recurs. Această comisie este plasată sub autoritatea Ministerului Sănătăţii, dar ea îşi exercită activitatea în totală independenţă. Preşedintele acesteia şi vice-preşedintele trebuie, în conformitate cu prevederile legii, să fie magistraţi profesionişti. Ei sunt numiţi de către Ministrul Sănătăţii. Legea precizează, de asemenea, modul de desemnare a opt dintre ceilalţi membri (unul de către Ministrul Sănătăţii, doi de către Asociaţia pentru handicapaţi ş.a.m.d.).

· Cu toate că Asociaţia pentru asigurarea pacienţilor dă decizii destul de rapid, Comisia de apel, care este din ce în ce mai adesea sesizată, are nevoie de un interval de timp de un an şi jumătate.

· Deciziile Comisiei de apel pot, în termen de 6 luni, să fie supuse tribunalelor de drept comun, care le infirmă, le confirmă sau le modifică.

· c) În cadrul altor texte

· Asociaţia stomatologilor danezi a semnat un protocol cu o companie de asigurări în 1990. Acest protocol permite pacienţilor să fie indemnizaţi în condiţii similare celor prevăzute de lege.

 

· Dispozitivul instituit în 1992 a îndeplinit un dublu obiectiv: îmbunătăţirea posibilităţilor de indemnizaţie şi analizarea mai rapidă a cererilor. El a fost modificat în câteva puncte şi se doreşte modificarea sa şi în privinţa altor aspecte. În august 1996, Ministerul Sănătăţii a creat o comisie însărcinată cu pregătirea revizuirii legii. În raportul său, care a fost dat publicităţii în noiembrie 1997, comisia se pronunţă în special cu privire la:

· - lărgirea câmpului de aplicare al legii, incluzând toţi medicii independenţi şi unele specialităţi paramedicale;

· - indemnizaţia prejudiciilor psihice;

· - modificarea organizării Comisiei de apel, în scopul ca ea să poată da deciziile într-un interval cuprins între 3 şi 6 luni.

· 2.4 ITALIA

· Responsabilitatea medicală este apreciată conform regulilor dreptului comun, iar cazurile legate de indemnizaţie sunt, în principiu, rezolvate de tribunale.

· A: Regimul juridic al responsabilităţii medicale

· În absenţa dispoziţiilor specifice, este aplicabil dreptul comun al responsabilităţii.

· Medicul şi pacientul sunt legaţi printr-un contract de prestaţii de servicii intelectuale, care este reglementat de art.2230-2238 din Codul civil.

· Art.2236 Cod civil, referitor la responsabilitatea prestatarului prevede că: "dacă prestaţia implică rezolvarea unor probleme tehnice deosebit de dificile, prestatarul nu răspunde pentru prejudicii, cu excepţia cazurilor de dol sau de greşeală gravă".

· Această dispoziţie a fost introdusă în 1942 în Codul civil, pentru a nu descuraja profesioniştii să ia iniţiative, fără însă să-i exonereze total de răspundere. Art.2236 vizează, deci, în mod special cazurile de incompetenţă.

· Jurisprudenţa aplică dispoziţiile art.2236 din Codul civil în manieră foarte restrictivă, doar în cazurile în care intervenţia este foarte dificilă.

· În toate situaţiile în care nu se aplică prevederile art.2236, responsabilitatea medicală poate fi angajată pentru orice greşeală superficială, chiar foarte superficială, pentru că medicul cade sub incidenţa art.1176 din Codul civil, care prevede că debitorul unei obligaţii trebuie să facă dovada "grijii unui bun tată de familie".

· În plus, responsabilitatea penală a medicului poate fi, de asemenea, angajată, dacă acesta din urmă, conform principiilor generale enunţate la art.43 al Codului penal, a acţionat imprudent sau neglijent. În general, tribunalele penale se opun ca responsabilitatea penală a medicului să fie apreciată în lumina art.2236 din Codul civil, adică în funcţie de dificultatea problemei puse. 

· În faţa tribunalelor, sarcina probei incumbă celui care vrea să-şi pună în valoare drepturile. Victima trebuie, deci, să stabilească faptul că prejudiciul suferit rezultă dintr-o prestaţie defectuoasă a practicianului, chiar dintr-o greşeală.

· B: Regimul indemnizaţiei

· Judecătorul apreciază cuantumul prejudiciilor în funcţie de raportul expertului medical.

· Conform deciziei date în 1985 de către Curtea de casaţie, judecătorul indemnizează nu numai prejudiciile materiale (lipsa câştigului, cheltuieli suplimentare), ci şi prejudiciile morale, dar şi "daunele biologice". În fapt, conform Curţii de casaţie "dreptul fiecăruia la integritate psihofizică este garantat şi protejat prin ordin juridic". În consecinţă, orice atentat la integritatea persoanei trebuie să fie indemnizat, chiar dacă victima nu a avut încă sau nu a avut niciodată ocazia să aibă o activitate profesională ca sursă de venituri.

· 2.5 ANGLIA ŞI IRLANDA

· Jurisprudenţa consideră că toţi cei care fac parte din personalul de sănătate au obligaţia de a acţiona cu prudenţă şi cu grijă (duty of care). În acest sens, se consideră că medicul are obligaţia de a acţiona cu prudenţă, aceasta nefiind obligaţie de rezultat. Cu toate acestea, în unele cazuri, caracterizate prin absenţa "întâmplării", medicului îi revine o obligaţie mai strictă şi anume o obligaţie de garanţie faţă de pacient.

· Greşeala medicală (medical malpractice) se constituie atunci când medicul nu-şi îndeplineşte obligaţiile.

· Pentru judecătorii britanici şi irlandezi există un minimum de atenţie şi prudenţă (standard of care) căruia trebuie să i se conformeze toţi practicienii. Greşeala unui specialist este apreciată mai riguros decât cea a unui medic obişnuit, în sensul că un specialist ar trebui să asigure bolnavilor săi o îngrijire mult mai precisă şi mai atentă. În schimb, sistemul Common Law nu acordă nici un menajament în privinţa nivelului de atenţie şi prudenţă în cazul unui debutant, care se consideră că trebuie să fie ca cel al unui profesionist calificat.

· Responsabilitatea medicală este apreciată în conformitate cu regulile dreptului comun, iar cazurile legate de indemnizaţie sunt, în principiu, rezolvate de către tribunale.

· Cu toate acestea, sunt încurajate tranzacţiile amiabile, mai ales după intrarea în vigoare la 26 aprilie 1999 a reformei procedurii civile, care a introdus Protocolul prejudiciar pentru rezolvarea litigiilor medicale.

· A: Regimul juridic al responsabilităţii medicale

· În absenţa dispoziţiilor specifice se aplică dreptul comun al responsabilităţii.

· Un pacient tratat de către un medic al National Health Service (NHS) nu are nici o relaţie contractuală cu aceasta din urmă. De asemenea, cererile pentru repararea prejudiciilor cauzate sunt tratate în conformitate cu dispoziţiile referitoare la responsabilitatea delictuală. În fapt, ca orice persoană care a violat obligaţia sa de a acţiona cu prudenţă, duty of care, şi a cauzat un prejudiciu involuntar, medicul poate fi urmărit pentru neglijenţă. 

· Pacientul care reclamă medicul pe baza acestui principiu trebuie să dovedească dacă acesta din urmă a comis o greşeală dând dovadă de imprudenţă; nivelul prudenţei profesionale cerut este cel al unui medic normal calificat şi experimentat şi exercitând aceeaşi specialitate. În plus, pacientul trebuie să dovedească faptul că există un raport de cauzalitate (factual causation) între această greşeală şi prejudiciul suferit.

· În conformitate cu jurisprudenţa Bolam v. Friern Hospital Management Committee din 26 februarie 1957, medicul se poate exonera de răspundere dacă dovedeşte "că a acţionat în conformitate cu o practică considerată adecvată de către un corp medical de experţi, competent în acel domeniu al medicinei". Din contră, greşeala manifestă atrage o inversare în ceea ce priveşte sarcina probei. Este, deci, în sarcina medicului care se apără să dovedească faptul că nu a comis nici o greşeală.

· Pacientul care nu este satisfăcut de tratamentul pe care l-a primit poate face o plângere verbală sau scrisă şi să obţină explicaţii, utilizând procedura de reclamaţie pusă în practică de NHS în 1996. O dată epuizată această cale, dacă tot nu este satisfăcut, el poate sesiza mediatorul specializat în cazurile legate de sănătate. 

· Aceste două opţiuni, chiar dacă permit o recunoaştere o responsabilităţii medicale, nu prevăd mecanismul indemnizaţiei.

· În sectorul medicinei private, medicul şi pacientul sunt legaţi printr-un contract, în virtutea căruia medicul se angajează să furnizeze pacientului un serviciu, convenit prin mijloace financiare. Pacientul urmăreşte medicul în baza principiului responsabilităţii contractuale şi trebuie să probeze că acesta nu a executat corect obligaţia născută din contract.

· B: Regimul indemnizaţiei

· Acţiunea în justiţie este singurul mijloc existent la dispoziţia pacientului pentru a obţine reparaţia financiară a prejudiciului.

· Cu toate acestea, având în vedere că procedura judiciară este lungă, oneroasă şi relativ incertă, cea mai mare parte a cazurilor nu ajunge în faţa tribunalelor. În plus, contenciosul medical este un domeniu extrem de complex. De asemenea, după iulie 1999, pacienţii beneficiază de ajutor judiciar, dar ei nu pot recurge decât la un avocat specializat şi autorizat de către comisie, care gerează serviciile de ajutor judiciar.

· Pentru a acoperi aceste inconveniente, reforma procedurii civile, care a intrat în vigoare la 26 aprilie 1999, a introdus un protocol pre-judiciar pentru rezolvarea litigiilor medicale.

· Acest protocol tinde să faciliteze schimbul de informaţii între părţi, să încurajeze un regulament tranzacţional şi să permită o gestiune mai eficientă a eventualelor urmări judiciare. El expune etapele principale pe care părţile trebuie să le urmeze:

· un interval de 40 de zile pentru obţinerea unei copii de pe dosarul medical;

· redactarea unei scrisori detaliate în care să fie expuse motivele plângerii şi care să conţină eventual o propunere de tranzacţie;

· deschiderea unui interval de 3 luni, începând cu data la care a fost recepţionată cererea, în cursul căruia nu poate fi intentată nici o acţiune în justiţie, partea adversă trebuind să formuleze un răspuns motivat şi, eventual, să ofere un acord amiabil.

· În plus, acest protocol conţine o serie de recomandări în atenţia părţilor, care constituie, într-o oarecare măsură, un cod al bunei conduite. Astfel, profesiile de sănătate trebuie să dispună de persoane formate pentru a putea răspunde acestor situaţii. Ele trebuie, de asemenea, să introducă procedurile de control a calităţii îngrijirilor, de gestiune a riscurilor medicale şi dări de seamă cu privire la toate incidentele survenite. Pacienţii şi consilierii acestora trebuie să facă cunoscute problemele cât mai rapid cu putinţă, pentru a avea timp să ia în considerare toate soluţiile, să aducă la cunoştinţă, atunci când estimează că problema a fost rezolvată.

· Părţile care nu se supun exigenţelor cerute de acest Protocol pot fi sancţionate de către judecător (prin imputarea cheltuielilor, refuzul de a acorda o prelungire a unui termen etc.) în faza judiciară. Dacă rezolvarea pe cale amiabilă eşuează, dosarul este dus în faţa jurisdicţiilor civile, iar judecătorul apreciază cuantumul total al prejudiciilor, bazându-se pe rapoartele experţilor medicali. El indemnizează prejudiciul material prezent şi viitor, cât şi prejudiciul moral. Despăgubirile acordate pentru repararea prejudiciului moral sunt criticate de mai mulţi ani pentru insuficienţa cuantumului lor. O comisie de reformă juridică, înfiinţată în 1995 de către Ministrul Justiţiei, a publicat în aprilie 1999 un raport în care se preconiza mărirea lor. La 23 martie 2000, Curtea de Apel a dat o serie de decizii în care, chiar dacă nu urmează observaţiile comisiei, consideră că este necesară creşterea acestor compensaţii cu o treime, pentru cazurile cele mai grave.

· În plus, medierea rămâne o cale deschisă părţilor. Pentru ca ele să recurgă mai des la această cale, Ministerul Sănătăţii a iniţiat o experienţă-pilot de mediere în sânul NHS, în două regiuni ale Angliei, între 1995 şi 1998, ceea ce a prilejuit publicarea unui raport în ianuarie 2000. În 3 ani, 12 cazuri au făcut obiectul unei medieri, dintre care 11 au ajuns la un acord şi una singură a avut ca soluţie un aranjament financiar.

· 2.6 SUEDIA

· Suedia a fost prima ţară din Europa care a separat noţiunile de responsabilitate medicală şi de drept la compensaţii. În faţa imposibilităţii de legiferare a acestui subiect, Ministerul Justiţiei îndruma pe consilierii de district, pe gestionarii de spitale şi pe asiguratori să încheie, în 1975, un protocol de indemnizaţie a accidentelor terapeutice. În termenii acestuia, accidentele terapeutice puteau fi indemnizate, în unele cazuri, independent de orice greşeală medicală.

· Legea din 1996 referitoare la indemnizaţia pacienţilor a înlocuit protocolul, o dată cu intrarea ei în vigoare la 1 ianuarie 1997.

· Regimul suedez al indemnizaţiilor victimelor accidentelor terapeutice este, într-o largă măsură, comparabil cu regimul danez. Cu toate acestea, legea suedeză îi obligă pe toţi prestatarii de îngrijiri medicale, inclusiv pe cei aflaţi în sectorul privat, să contracteze o asigurare ad-hoc. În plus, criteriile de primire a cererilor de indemnizare nu sunt aceleaşi cu cele din regimul danez.

· Art.6 al Legii referitoare la dreptul de indemnizaţie a prejudiciului suferit de către pacient prevede:

· "Indemnizaţia prejudiciului suferit de către pacienţi acoperă daunele corporale suferite de către pacienţi, cu condiţia să existe probabilitatea ca prejudiciul să fi fost cauzat:

· 1. de un examen medical, din cauza îngrijirilor acordate, a unui tratament sau a oricărui astfel de act, în măsura în care prejudiciul ar fi putut fi evitat, fie executând în mod diferit metoda aleasă, fie alegând o altă metodă disponibilă şi pentru care o expertiză medicală ulterioară ar fi apreciat că aceasta ar fi fost satisfăcătoare într-o manieră mai puţin riscantă pentru sănătatea pacientului;

· 2. de defecţiunea unui instrument tehnic sau a materialului medical utilizat pentru examinare, pentru acordarea îngrijirilor, a tratamentului sau pentru orice astfel de act sau din utilizarea incorectă a acelui instrument sau material;

· 3. de un diagnostic incorect;

· 4. de transmiterea de microbi în urma unei examinări, a unui tratament sau al oricărui alt act medical, care ulterior a provocat o infecţie;

· 5. de un accident survenit în cadrul unei examinări, îngrijiri, tratament sau oricărui alt act medical ori în timpul transportului bolnavului, în timpul unui incendiu sau oricărui alt eveniment survenit în timpul utilizării echipamentului medical sau în raporturile de acordare a îngrijirilor;

· 6. în urma prescrierii sau eliberării medicamentelor contrar indicaţiilor sau instrucţiunilor.

· În cazul examinării dreptului de indemnizaţie în situaţiile prevăzute la punctele 1 şi 3, criteriile de referinţă în vigoare trebuie să fie cele aplicate de către un specialist experimentat sau de orice alt expert în acest domeniu.

· Dreptul de indemnizaţie în cazul prevăzut la punctul 4 nu se aplică în situaţia în care circumstanţele sunt cele ale unei infecţii care ar fi fost în mod normal aşteptate. În acest caz trebuie să se ia în considerare natura şi gravitatea bolii sau a rănii asupra căreia se raportează măsura incriminată, starea generală a sănătăţii pacientului, cât şi posibilităţile de prevedere a infecţiei".

· 2.7 ELVEŢIA

· Responsabilitatea medicală este apreciată conform regulilor dreptului comun al responsabilităţii iar cazurile de indemnizaţie sunt, în principiu, rezolvate de către tribunale.

· Cu toate acestea, în scopul favorizării tranzacţiilor amiabile, Federaţia medicilor din Elveţia a înfiinţat, în 1982, două Servicii de experţi extrajudiciari, care pun la dispoziţia părţilor un număr de experţi însărcinaţi să stabilească dacă este angajată responsabilitatea civilă a medicului.

· A: Regimul juridic al responsabilităţii medicale

· În absenţa dispoziţiilor specifice se aplică dreptul comun al responsabilităţii.

· Relaţia dintre pacient şi medic este supusă regulilor prevăzute în art.394 şi următoarele din codul obligaţiilor care reglementează contractul de mandat. Mandatul este "un contract prin care mandatarul se obligă, în termenii convenţiei, să gereze problema cu care a fost însărcinat sau să presteze serviciile pe care le-a promis". În domeniul medical intervenţia terapeutică constituie obiectul contractului.

· Mandatarul este responsabil faţă de mandant pentru buna şi corecta executare a mandatului, ceea ce exclude orice obligaţie de rezultat.

· Cu toate că în codul obligaţiilor este prevăzut principiul prezumţiei de vinovăţie, în cazul în care nu a fost executată o obligaţie sau a fost executată imperfect, pacientul care vrea să stabilească responsabilitatea medicului trebuie să probeze violarea contractului, adică lipsa grijii şi prudenţei medicului, cât şi a prejudiciului suferit şi a raportului de cauzalitate dintre ele.

· În schimb, medicul se poate disculpa dovedind că nu îi este imputabilă nici o vină. Dacă medicul acţionează în afara cadrului convenţional, poate fi angajată responsabilitatea sa delictuală. Pacientul trebuie, deci, să dovedească faptul că medicul a comis un act ilicit şi o greşeală, care este definită ca o lipsă de prudenţă imputabilă autorului ei. De asemenea, el trebuie să dovedească că a suferit un prejudiciu şi că există un raport de cauzalitate între greşeală şi prejudiciu.

· Aceste acţiuni permit obţinerea reparaţiei prejudiciului fizic şi, într-un grad mai scăzut, a prejudiciului moral.

· Practica medicală în sectorul public (spitalele cantonale) relevă regulile cantonale cu privire la responsabilitatea statului şi a agenţilor săi. Fiecare canton are libertatea de a organiza regimul responsabilităţii funcţionarilor şi angajaţilor publici pentru daunele pe care le cauzează în exerciţiul funcţiunii lor.

· B: Mecanismul indemnizaţiilor

· Federaţia medicilor din Elveţia (FMH), care cuprinde în jur de 90% din corpul medical, a instituit în 1982, două servicii de expertize extrajudiciare, unul pentru partea germană a Elveţiei şi Tessin şi altul pentru partea italiană, cu sediile la Berna, respectiv Laussane. Aceste servicii pun la dispoziţia părţilor un număr de experţi, care au sarcina să elucideze cât mai repede cu putinţă, înaintea unui eventual proces, erorile de diagnostic sau tratament invocate şi să pună bazele unui aranjament amiabil. Orice medic membru al FMH este obligat să se supună procedurilor expertizelor. FMH a introdus un regulament cu privire la expertiza extrajudiciară în caz de responsabilitate civilă a medicului.

· Cea mai mare parte a timpului, Serviciul de expertize este sesizat de către pacientul care se consideră victima unei erori medicale, dar poate fi sesizat şi de către medicul presupus că a comis o eroare, mai puţin atunci când pacientul se opune. Este exclusă o sesizare dacă a fost deja efectuată o expertiză, dacă o procedură judiciară este în desfăşurare, dacă a fost deja dată o hotărâre judecătorească sau dacă dreptul la eventualele despăgubiri este prescris în momentul cererii. În plus, în cazul în care responsabilitatea unui terţ ar putea fi invocată (de exemplu, cea a cantonului în cazul unui spital public) acordul acestui terţ este cerut.

· Cu toate acestea, Serviciul de expertize al FMH nu acceptă să se intervină decât dacă sunt îndeplinite următoarele condiţii:

· pacientul a suferit sau va suferi un atentat la sănătatea sa din cauza unei presupuse erori de diagnostic sau tratament;

· medicul contestă existenţa unei erori în aprecierea diagnosticului sau a tratamentului;

· există certitudinea că s-a produs o eroare în aprecierea diagnosticului sau a tratamentului;

· se poate presupune că expertiza cu privire la eroarea prezumată cu privire la diagnostic sau tratament va contribui, într-o largă măsură, la elucidarea dreptului pacientului de a invoca responsabilitatea civilă a părţii adverse.

· Serviciul de expertiză al FMH are competenţa de a aprecia aceste condiţii din momentul în care este sesizat. În fapt, pacientul solicitant trebuie să furnizeze acestui serviciu documentele şi informaţiile pe care le deţine, să stea la dispoziţie pentru un examen medical şi să elibereze medicul de obligaţia păstrării secretului profesional în ceea ce îl priveşte şi în privinţa întregii proceduri.

· Expertiza este puţin oneroasă, pentru că pacientul nu trebuie, în principiu, să achite decât cheltuielile necesare pentru deschiderea cazului. În cazul în care cauza este îndoielnică, FMH poate cere un avans de cheltuieli mai mare decât cel necesar pentru simpla deschidere a cazului, sumă care nu se restituie în cazul în care expertiza confirmă îndoielile iniţiale sau dacă reclamantul refuză să coopereze.

· Expertul este desemnat de către Serviciul de expertize în acord atât cu pacientul sau cu reprezentanţii săi şi cu medicul respectiv, cât şi cu asiguratorul acestuia din urmă.

· Expertul are largi puteri de investigaţie. El verifică dacă dosarul este complet, iar dacă este necesar îl completează. El poate convoca pacientul în vederea unei consultaţii sau să aibă o discuţie cu apropiaţii săi, în cazul în care acesta a decedat.

· Procedura este contradictorie. Expertul dă ocazie ambelor părţi să se exprime şi procură avizul de la asigurătorul medicului. În plus, părţile pot să-i transmită, prin intermediul biroului de expertiză, problemele pe care sunt obligate, în măsura posibilului, să le elaboreze în comun şi pe cele care sunt redactate conform schemei elaborate de către FMH.

· Expertul se pronunţă exclusiv cu privire la existenţa unei greşeli de diagnostic sau tratament care a cauzat sau care va cauza prejudicii sănătăţii pacientului. El nu evaluează, însă, importanţa prejudiciului.

· Expertiza este destul de rapidă, pentru că raportul, redactat în baza unui etalon stabilit de către FMH, este transmis în plic închis, într-un interval de 3-4 luni, biroului de expertize, care îl remite imediat părţilor.

· Părţile nu sunt legate de concluziile expertului. Cu toate acestea, în marea majoritatea a cazurilor, aceste concluzii servesc ca fundament pentru un aranjament amiabil. În caz de eşec al procedurii extrajudiciare, ele pot fi, de asemenea, utilizate în faţa unui tribunal.

· Statistic, doar un număr mic de pacienţi a recurs la aceste expertize extrajudiciare: în perioada 1982 - 1998, aceste servicii au avut de soluţionat mai puţin de 2000 de cazuri. În mai puţin de 30% dintre acestea a fost dovedită o greşeală terapeutică sau de diagnostic.

· Independenţa acestor servicii, cât şi rapiditatea şi obiectivitatea concluziilor lor sunt unanim recunoscute.

· 2.8 BELGIA

· În Belgia nu există o reglementare specifică responsabilităţii medicale. Aceasta cade sub incidenţa dreptului comun al responsabilităţii contractuale (art.1382 şi 1383 din Codul civil) sau delictuale. Relaţia dintre medic şi pacient corespunde unui contract prin care medicul se angajează, în conformitate cu prevederile art.34 din Codul deontologiei medicale, să "acorde îngrijiri atente, conştiincioase şi în conformitate cu descoperirile actuale dobândite de ştiinţă", evitând să-şi depăşească atribuţiile şi competenţa.

· Fundamentul responsabilităţii şi al indemnizaţiei

· Conform doctrinei, medicul răspunde pentru faptele sale lipsite de gravitate, în materie contractuală şi pentru faptele sale mai grave, în materie delictuală.

· În practică, această distincţie nu prezintă interes. Pentru a aprecia greşeala, judecătorul se referă la îngrijirile vigilente care ar trebui să fie acordate de către un medic.

· Medicul-tip este definit de către jurisprudenţă ca fiind "un medic normal de prudent şi grijuliu, plasat în aceleaşi circumstanţe, care acordă îngrijiri medicale conştiincioase în conformitate cu nivelul actual al ştiinţei medicale".

· Cu toate acestea, jurisprudenţa consideră că obligaţia acordării îngrijirilor poate fi dublată de o obligaţie de rezultat sau de garanţie, constând în păstrarea integrităţii fizice a persoanei în cazul în care actul medical se supune regulilor tehnice, cum ar fi de exemplu, analiza sanguină.

· Prin urmare, jurisprudenţa admite că regimul de urgenţă scuză unele neglijenţe, care în alte circumstanţe sunt culpabile.

· Punerea în evidenţă a responsabilităţii

· Cel care face solicitarea este cel care trebuie să facă dovada existenţei unei erori. El trebuie, de asemenea, să demonstreze existenţa reală a prejudiciului şi legătura de cauzalitate între acesta şi eroare. Raportul de cauzalitate este stabilit mai ales atunci când pacientul reuşeşte să dovedească faptul că prejudiciul putea fi evitat, dacă medicul nu şi-ar fi încălcat obligaţiile.

· Mecanismul indemnizaţiei

· Evaluarea prejudiciului este lăsată la libera apreciere a judecătorului, care se bazează pe o expertiză medicală. Cuantumul prejudiciului este estimat la data judecăţii, iar indemnizaţia poate fi revizuită în cazul unei agravări.

· Indemnizaţiile alocate sunt cele mai generoase din Europa.

 

· În ultimii ani s-au dezbătut o serie de propuneri cu privire la crearea unor comisii arbitrare însărcinate cu misiunea de conciliere prealabilă în materia responsabilităţii medicale. Aceste comisii, formate din reprezentanţi ai corpului medical şi reprezentanţi din domeniul judiciar, eliberează avize prealabile la sesizarea organelor judiciare.

· 2.9 FINLANDA

· Legea nr.585 din 25 iulie 1986 cu privire la prejudiciile cauzate pacienţilor şi Ordonanţa nr.396 din 10 aprilie 1987 constituie cadrul legal care reglementează regimul asigurărilor, permiţând indemnizaţia prejudiciilor personale cauzate în cadrul îngrijirilor medicale.

· Fundamentul responsabilităţii şi al indemnizaţiei

· Pentru a obţine repararea prejudiciului, partea vătămată nu trebuie să dovedească eroarea sau neglijenţa medicului. Cu toate acestea, pentru ca dreptul la repararea prejudiciului să opereze, trebuie ca efectele nedorite să fie rezultatele dintr-o acţiune, care dacă ar fi fost efectuată normal sau ar fi fost de o calitate diferită, s-ar fi ajuns la un rezultat mai puţin defavorabil. 

· În practică, prejudiciile cauzate pacienţilor susceptibili de a deschide dreptul la indemnizaţie se pot clasifica în cinci categorii:

· prejudicii cauzate de un tratament, survenit probabil în cursul unei examinări sau al unei alte activităţi similare ori din cauza unei neglijenţe;

· prejudicii cauzate de o infecţie sau o inflamaţie, care este rezultatul unei examinări, unui tratament sau a altei acţiuni similare;

· prejudicii cauzate de un accident legat de o examinare, un tratament sau altă activitate similară;

· prejudicii survenite în timpul unui transport în ambulanţă sau în raport cu un incendiu sau orice altă deteriorare a localurilor de îngrijiri;

· prejudicii cauzate de un accident rezultat dintr-o deficienţă existentă în echipamentul destinat îngrijirilor medicale.

· Punerea în evidenţă a responsabilităţii

· Legea nu împiedică pacientul să sesizeze un tribunal şi să intenteze un proces pentru acordarea daunelor - interese. În acest caz, sarcina probei aparţine părţii reclamante.

· Comitetul pentru daunele cauzate pacienţilor, instituit prin Ordonanţa nr.396 din 10 aprilie 1987 şi care funcţionează pe lângă Ministerul însărcinat cu cauzele sociale, poate emite avize la cererea tribunalului sau la cererea uneia din părţi.

· Mecanismul indemnizaţiei

· A: Câmpul de aplicare al indemnizaţiei

· Dreptul la repararea prejudiciilor este limitat:

· 1. Prejudiciile atribuite actelor justificate din punct de vedere medical şi care nu ar fi putut fi evitate prin alte metode terapeutice, de o eficienţă asemănătoare, nu deschid dreptul la reparaţii.

· 2. Mai mult, nu sunt considerate ca daune cauzate pacienţilor:

· - o complicaţie inevitabilă;

· - asumarea unui risc necesar.

· 3. Repararea este supusă limitelor impuse de către resursele societăţii. Nici o indemnizaţie nu este vărsată dacă deteriorarea stării de sănătate a pacientului ţine doar de lipsa resurselor în îngrijirile de sănătate. 

· 4.Prejudiciile rezultate exclusiv din utilizarea medicamentelor nu deschid dreptul la repararea prejudiciului în temeiul legii, decât în cazul în care prejudiciul este datorat unei greşeli a medicului (medicament neadecvat sau administrat greşit). Dacă prejudiciul este cauzat de un medicament corect prescris şi administrat, acţiunea pentru repararea prejudiciului este intentată în cadrul regimului de asigurări aplicabil produselor farmaceutice.

· 5. Există o limită sub care nici o reparare nu este prevăzută, ceea ce exclude daunele minore. Această dispoziţie vizează reducerea cheltuielilor administrative.

· B: Caracteristicile indemnizaţiei

· Cuantumul prejudiciului este plătit de către un asigurator: o companie de asigurări sau asociaţia de asigurări pentru daunele cauzate pacienţilor.

· Asigurarea pentru daunele cauzate pacienţilor trebuie să compenseze diferenţa dintre cuantumul total al indemnizaţiei de vărsat şi cuantumul plătit prin regimul securităţii sociale.

· Despăgubirile sunt fixate conform legii din 1974 cu privire la daune. Ele acoperă pierderile (ex.: pierderea veniturilor, handicapurile etc.) şi cheltuielile generate prin daune.

· Comitetul cu privire la daunele cauzate pacienţilor eliberează un aviz cu privire la asigurare sub forma indemnizaţiei (rentă sau vărsământ al unui capital).

· C: Procedura

· Notificările şi plângerile sunt trimise Asociaţiei de asigurări pentru daunele pacienţilor într-un interval de 3 ani sau 20 de ani în situaţia în care sunt invocate motive excepţionale.

· Asiguratorul trebuie să solicite avizul Comitetului însărcinat cu daunele cauzate pacienţilor, responsabil cu uniformizarea indemnizaţiilor.

· D: Funcţionarea financiară

· Orice persoană care se dispensează de îngrijiri de sănătate este obligată să semneze o asigurare pentru ca partea vătămată să poată prezenta o cerere de indemnizaţie, pe care partea responsabilă pentru daunele provocate să fie în măsură, din punct de vedere financiar, să verse indemnizaţia şi pentru ca cererile să fie soluţionate cu rapiditate.

 

· Acest sistem este substituit cu un regim tradiţional al responsabilităţii care obligă pacientul să intenteze o acţiune probând trei elemente:

· -existenţa reală a prejudiciului; 

· - existenţa unei neglijenţe sau a unui act intenţionat;

· - raportul de cauzalitate între greşeală şi prejudiciu.

· Acest regim permite o ameliorare a situaţiei pacientului. Cu toate acestea, numărul acţiunilor intentate împotriva personalului medical rămâne destul de redus.

· 2.10 STATELE UNITE ALE AMERICII

· La nivel federal nu există nici o dispoziţie specială cu privire la responsabilitatea medicală.

· Ca în toate ţările cu sistem Common Law, regimul responsabilităţii medicale este de origine jurisprudenţială şi constituie o aplicare a dreptului general al prejudiciilor (torts). Cel care a cauzat un prejudiciu, voluntar sau nu, poate fi urmărit în justiţie de către victimă, indiferent de orice relaţie contractuală. Torts şi asigurările cad în competenţa statelor.

· Gradul de sensibilitate al juraţilor competenţi în materia indemnizaţiei şi sistemul remuneraţiei avocaţilor, proporţional indemnizaţiilor obţinute, contingency fees, au dus la un regim destul de dur pentru profesiunile de sănătate.

· Fundamentul responsabilităţii şi al indemnizaţiei

· Medicul este, din punct de vedere teoretic, responsabil în caz de neglijenţă (malpractice), care s-ar putea defini ca "o conduită care nu respectă regulile stabilite de către lege pentru protecţia persoanelor împotriva riscurilor accentuate la prejudicii".

· Cu toate acestea, americanii au tendinţa de a-l urmări în justiţie pe medic, atunci când rezultatul tratamentului nu corespunde aşteptărilor lor. Din această cauză, înainte de orice intervenţie, medicului i se recomandă să obţină consimţământul scris al pacientului.

· Neglijenţa este apreciată în raport cu un standard al calităţii profesionale: "gradul de îngrijire şi intervenţie care se poate aştepta de la un practician normal competent, aparţinând din aceeaşi categorie şi acţionând în circumstanţe similare sau identice".

· Punerea în evidenţă a responsabilităţii

· Sarcina probei incumbă părţii reclamante. Ea este inversată în aplicarea principiului res ipsa loquitur (lucrurile vorbesc prin ele însele), atunci când există un prejudiciu anormal şi când un act de îngrijire obişnuit, în mod normal fără consecinţe grave, provoacă tulburări de o gravitate inexplicabilă.

· Mecanismul indemnizaţiei

· O persoană care cere despăgubiri, încredinţează cauza sa unui avocat, care ia în sarcina sa toate cheltuielile generate de litigiu. Pe de altă parte, clientul îi va da un procentaj din ceea ce urmează să obţină. În general, acest procent reprezintă un sfert, în cazul unui aranjament amiabil, o treime în cazul unei decizii judiciare şi o jumătate dacă dosarul va ajunge în apel. În fapt, un studiu al Biroului general pentru Contabilitate (General Accounting Office) din 1984, cu privire la procesele aflate pe rol referitoare la responsabilitatea medicală, arată că 38% din cauze sunt rezolvate în intervalul de timp situat între data depunerii plângerii şi debutul procesului, 51% în cursul procesului şi 11% printr-o hotărâre judecătorească.

· În cazul în care cauza este judecată şi juraţii hotărăsc acordarea daunelor-interese persoanei reclamante, acestea se descompun în:

· -daune compensatorii - destinate acoperirii imediate a pierderilor economice care au rezultat din daune (cheltuielile medicale, pierderea veniturilor) şi pierderile neeconomice (durere, suferinţă);

· -daune punitive - care sunt în acelaşi timp un mijloc de descurajare a unor comportamente şi o manieră de a indemniza reclamantul pentru cheltuielile acţiunii sale în justiţie.

· Despăgubirile obţinute sunt vărsate cât mai repede, într-o singură tranşă. Suma medie a daunelor-interese, după ce a cunoscut o creştere spectaculoasă până în 1986, a scăzut în urma reformelor legislative intervenite în aproape toate statele americane, aşa-numitele legi anti-responsabilitate.

· Unele dintre aceste legi impun un plafon al daunelor-interese, iar altele elimină şi reduc daunele punitive sau deduc din indemnizaţie ceea ce victima a primit.

· În plus, majoritatea statelor din America a înfiinţat procedurile de arbitraj. Acestea sunt înfăptuite de către comisii (screening panels) compuse din jurişti şi medici, sunt însărcinate, în funcţie de caz, să selecţioneze cererile de daune-interese, să determine responsabilitatea prejudiciului şi cuantumul compensaţiei sau să furnizeze elementele de probă juraţilor.

 

· Numeroşi avocaţi s-au specializat în domeniul responsabilităţii medicale, deoarece sistemul american le permite să-şi stabilească onorariile în funcţie de daunele-interese obţinute.

· În urma măririi numărului proceselor puse pe rol, majoritatea medicilor, pentru a preveni erori şi neglijenţe, procedează la examinări suplimentare care caracterizează "medicina defensivă". Aceasta a majorat inutil costurile de sănătate, la mai mult de 11 miliarde de dolari în 1984.

· În plus, trei specialităţi (neuro-chirurgie, ginecologie şi chirurgie ortopedică) au fost confruntate cu majorări importante a primelor de asigurări profesionale, care pot atinge un sfert din veniturile lor anuale. Acest fenomen a provocat diverse reacţii din partea medicilor, manifestate prin greve, refuzul asigurării sau crearea propriilor companii de asigurări.

· Într-un raport al Camerei Reprezentanţilor, din aprilie 1990, cu privire la responsabilitatea medicală, se aveau în vedere următoarele aspecte:

· - o modificare aprofundată a dreptului prejudiciilor, "torts", constând într-o limitare a compensaţiilor financiare obţinute, în special daunele punitive, într-o fracţionare a daunelor-interese, într-o plafonare a onorariilor avocaţilor, într-o sancţionare a cererilor nejustificate;

· - introducerea mecanismelor de rezolvare a conflictelor în afara tribunalelor.

· 2.11 CANADA

· Cu toate că în Canada există unul dintre cele mai bune sisteme de sănătate din lume, sunt situaţii în care medicii comit erori care au grave consecinţe asupra pacienţilor lor. De-a lungul timpului tribunalele din Qué bec au fost la început reţinute în ceea ce priveşte compensarea victimelor erorilor medicale.

· În zilele noastre este posibil, având un dosar bine întocmit, să se obţină compensaţia pentru daunele cauzate de către un medic. Victima unei erori medicale trebuie să demonstreze în faţa judecătorului că a fost victima unei erori, că a suferit prejudicii şi că între greşeală şi prejudiciu există un raport de cauzalitate.

· Există cazuri flagrante, cum ar fi cel în care un chirurg uită un instrument în corpul pacientului sau înlătură un alt organ decât cel care trebuie, însă în realitate cazurile cele mai multe nu sunt atât de evidente şi atât de uşor de dovedit.

· În majoritatea cazurilor se apelează la experţi, care fac o comparaţie între ceea ce a făcut medicul şi ceea ce ar fi trebuit să facă. Uneori este dificil şi foarte costisitor să se găsească un medic expert pentru a depune mărturie împotriva unui coleg, dar fără acest lucru este imposibil să se câştige o cauză. 

· În Qué bec, tribunalele compensează toate pierderile pe care victima le-a suferit şi care sunt direct legate de greşeala medicului. Poate fi vorba de pierderi salariale, de cheltuieli de tratament, cheltuieli pentru medicamente, proteze etc. Victima este uneori compensată şi pentru pierderea unui organ sau membru. Ea poate, în unele cazuri, să primească şi despăgubiri pentru prejudiciile morale suferite. Daunele sunt adesea acordate şi pentru prejudiciile şi inconvenientele suferite de către victimă şi familia sa. 

· Spre deosebire de sistemul american, unde se pot acorda daune în valoare de milioane de dolari împotriva medicilor, acest lucru nu se întâmplă în sistemul canadian, deoarece natura acestor daune este punitivă (în scopul pedepsirii medicului), iar această categorie de daune nu este prevăzută în sistemul canadian. Sume foarte mari pot fi acordate şi în Quebec în cazurile de o importanţă deosebită.

· Pentru a obţine câştig de cauză împotriva unui medic, trebuie dovedită nu numai existenţa unei greşeli şi a unui prejudiciu, dar şi legătura de cauzalitate dintre ele.

· De exemplu, un cardiolog care comite o eroare operând un pacient care avea o afecţiune cardiacă importantă, nu va putea fi responsabil, decât în cazul unei agravări a afecţiunii în urma intervenţiei. Dacă în urma unei operaţii incorecte, pacientul rămâne cu o incapacitate de 40% şi în cazul unei operaţii corecte cu o incapacitate de 25%, medicul va purta responsabilitatea pentru diferenţa de 15% dintre cele două incapacităţi.

· Acţiunile împotriva medicilor trebuie să fie bine întemeiate pentru a avea câştig de cauză. Nu de puţine ori se recurge la mai mulţi experţi, medici, contabili sau alte categorii de specialişti, ale căror rapoarte sunt costisitoare. Cu toate acestea, o bună parte a acestor cheltuieli poate fi restituită de către medic, dacă victima are câştig de cauză.

· Victima trebuie să intenteze acţiunea într-un interval maxim de trei ani de la momentul în care ea a putut realiza că a fost victima unei erori.

· O dată intentată acţiunea, trebuie urmate o serie de proceduri şi o serie de interogatorii care pot avea loc. Când toate aceste etape sunt parcurse, se poate cere un termen pentru proces. Trebuie ca un interval de aproximativ trei ani să se scurgă între începutul unui proces şi sfârşitul acestuia. Având în vedere acest lucru, poate fi o consolare faptul că totalul comportă daune pentru toată această perioadă.

· Domeniul responsabilităţii medicale este foarte specializat. El cere o bună înţelegere şi învăţare a conceptelor dreptului şi medicinei.

 

3. RESPONSABILITATEA MEDICALĂ ÎN ROMÂNIA

 

· Activitatea medicală presupune, pe lângă pregătirea profesională, informare şi perfecţionare, precum şi o corectă aplicare a cunoştinţelor acumulate. În cazurile de urgenţă, indiferent de funcţia şi specialitatea sa, medicul este obligat să acorde îngrijirile medicale imediat necesare bolnavului aflat în pericol, cu imparţialitate şi nefăcând deosebire de naţionalitate, religie, opinii politice şi neţinând seama de sentimentele pe care bolnavul i le inspiră. 

· Faţă de alte sectoare de activitate, în medicină, normele etice au ponderea cea mai mare, comparativ cu cele juridice, tehnice şi administrative.

· Reglementările privind exercitarea profesiei medicale sunt încă insuficiente în România, fiind necesar, de multe ori, ca relaţiile dintre medic şi bolnav, drepturile şi obligaţiile lor reciproce să fie privite şi tratate în lumina principiilor etice.

· Îndepărtarea de umanismul profesiei medicale, deformarea opticii medicului în relaţiile cu bolnavii, punând în prim plan satisfacerea curiozităţii ştiinţifice, consolidarea prestigiului profesional, sporirea profiturilor personale ori alte obiective proprii, desconsiderarea nevoilor şi dorinţelor bolnavilor, generând atitudinea cunoscută sub numele de iatrocentrism (medicul se află în centrul atenţiei), constituie o abdicare de la principiile eticii şi pot antrena inclusiv răspunderea juridică a medicului, în situaţiile în care se constată culpa.

· Îndeplinirea corectă a actului medical implică o bună cooperare a medicilor în interesul bolnavului şi o permanentă educare a simţului răspunderii şi prudenţei în decizia profesională. 

· Medicii trebuie să execute actele profesiunii medicale cu conştiinţă şi demnitate. Ei nu pot folosi drepturile şi atribuţiile care le sunt conferite pentru a îndeplini acte străine de activitatea lor profesională. 

· Exercitarea medicinei, acţiunile medicale angajează atât medicul care le exercită în mod personal, cât şi întregul corp profesional din care face parte. Greşelile comise de unii medici pot avea urmări asupra întregii tagme medicale.

· Profesiunea medicală a impus înscrierea obligaţiilor etice ale medicilor în coduri deontologice şi organizarea de foruri profesionale, colegii sau ordine deontologice, care să propage principiile de conduită etică, să vegheze la respectarea lor, sancţionând abaterea de la normă. 

· Colegiul medicilor înfiinţat în ţara noastră funcţionează în temeiul Legii nr.74/1995 şi a elaborat un Cod deontologic, care cuprinde norme deontologice, principii etice generale, angajând în primul rând răspunderea în faţa colegiilor 

· medicale. Regulile deontologice nu sunt obligatorii decât pentru persoanele care exercită profesiunea medicală. Violarea acestor norme poate face obiectul unor măsuri aplicate de Colegiul Medical, în raport cu gravitatea abaterii: mustrare, avertisment, vot de blam, suspendare temporară (6-12 luni), retragerea calităţii de membru şi ridicarea dreptului de liberă practică (art.34, Legea 74/1995).

· În faţa instanţei judiciare, normele de deontologie medicală nu sunt obligatorii. Ele vor putea fi acceptate sau respinse de instanţă, după caz. În măsura în care nerespectarea acestor norme constituie şi o violare a unor norme de drept, va fi antrenată şi jurisdicţia instanţelor. În aprecierea responsabilităţii medicale, instanţele vor consulta aceste regulamente cu valoare de uzanţă profesională, recunoscute de autoritatea medicală competentă. 

· Principalele reglementări

· Legislaţia în vigoare care reglementează problemele legate de domeniul medical cuprinde:

· Legea nr.74 din 1995, privind exercitarea profesiunii de medic, înfiinţarea şi funcţionarea Colegiului Medicilor din România;

· Statutul Colegiului Medicilor;

· Codul Deontologic;

· Codul de procedură al Departamentului de Jurisdicţie Profesională-Comisiile de jurisdicţie disciplinară şi de litigii;

· Legea Asigurărilor Sociale de Sănătate nr.145/24 iulie 1997;

· Ordonanţa de urgenţă nr.30/29 octombrie 1998 pentru modificarea şi completarea Legii asigurărilor sociale de sănătate;

· Ordinul Ministrului Sănătăţii nr.572/30 iunie 1997 privind reorganizarea asistenţei medicale de specialitate în ambulator;

· Legea privind organizarea, funcţionarea şi finanţarea spitalelor nr.146/1999;

· Ordonanţa nr.124/29 august 1998 privind organizarea şi funcţionarea cabinetelor medicale;

· Ordonanţa de urgenţă nr.116/30 iunie 1999 pentru modificarea şi completarea Ordonanţei Guvernului nr.124/1998;

· Ordinul Ministrului Sănătăţii nr.509/19 iulie 1999 privind aprobarea criteriilor de retribuire în folosinţă gratuită a spaţiilor necesare şi a bunurilor mobile existente în dotarea acestora pentru înfiinţarea cabinetelor medicale;

· H.G. nr.1245 din 6 decembrie 2001 pentru aprobarea Contractului-cadru privind condiţiile acordării asistenţei medicale în cadrul sistemului asigurărilor sociale de sănătate în asistenţa medicală ambulatorie de specialitate pentru specialităţile clinice, paraclinice şi stomatologice.

· În situaţia regulilor tehnice de prudenţă, regulamentul are valoarea unei aprecieri competente din partea unei autorităţi calificate. Când regulamentul impune medicului o obligaţie pozitivă şi precisă, îndeplinirea ei exactă constituie o justificare demnă de a fi luată în considerare de către instanţe, cu excepţia cazului când aceasta ar fi contrară unor norme juridice superioare.

· Delimitarea răspunderii etice de cea juridică este destul de anevoioasă, motiv pentru care instanţele apelează la Comisiile de expertiză medico-legală, alcătuite din specialişti de înaltă calificare, cu înaltă conştiinţă profesională, capabili de a aprecia realist competenţa medicului, în raport cu particularităţile cazului şi cu condiţiile concrete de lucru.

· Analizând activitatea comisiilor de expertiză medico-legală de-a lungul a 6 ani (între anii 1982-1984 şi 1990-1992) s-au găsit o sută de cazuri de responsabilitate medicală în prima perioadă, iar în a doua, 58 de cazuri.

· Neîndeplinirea obligaţiilor profesionale de către medici, greşita lor îndeplinire sau nerespectarea dispoziţiilor legilor, regulamentelor şi instrucţiunilor pot genera nu numai o răspundere morală pentru încălcarea normelor de deontologie, dar şi una de natură juridică.

· Caracterul încriminării a fost majoritar pe criteriul responsabilităţii penale, greşelile medicale fiind considerate infracţiuni. În momentul în care se sesizează responsabilitatea civilă delictuală, deosebită de cea penală, ne aflăm în faţa unui progres. Deşi nu există un contract între medic şi bolnav, unele relaţii medic-bolnav au avut în vedere o înţelegere prealabilă.

· Din cele 100 de cazuri din anii 1982-1984, în două cazuri a fost vorba de incumbarea responsabilităţii contractuale, pe baza un ei înţelegari prealabile, fără formă scrisă. Din cele 58 de cazuri ale anilor 1990-1992, în 7 cazuri a existat înţelegerea prealabilă, dar urmărirea pentru responsabilitate s-a făcut tot pe criteriul responsabilităţii civile delictuale.

· Responsabilitatea juridică a medicului poate lua forma responsabilităţii disciplinare, pentru neîndeplinirea unor obligaţii în cadrul serviciului, dictate de legi, regulamente profesionale şi instrucţiuni, care poate merge până la desfacerea contractului de muncă; responsabilităţii administrative, pentru încălcarea unor dispoziţii de drept administrativ, inclusiv aplicarea unor sancţiuni contravenţionale, ca în cazurile de neanunţare a bolilor transmisibile, a intoxicaţiilor acute, profesionale, colective sau mortale; responsabilităţi penale, ca urmare a săvârşirii unor infracţiuni; responsabilităţii civile delictuale, ca o consecinţă a săvârşirii unor fapte ilicite, producătoare de prejudicii din culpă, în exerciţiul profesiunii medicale sau ca o cosecinţă a neexecutării contractului medical; responsabilităţii contractuale, diferită de cea penală.

· În prezent, în România, reforma sistemului sanitar nu este însoţită de un pachet unitar de măsuri legislative, care să-l împiedice pe medic să fie subiectul unui conflict judiciar legat de profesia sa. Din numeroasele acte normative necesare, autorii citaţi au prezentat câteva propuneri de lege ferenda :

· Perfecţionarea medicilor

· Având în vedere necesitatea creşterii calităţii actului medical, se impun reglementări care vor permite acceptarea unei responsabilităţi pentru rezultat. Preţul plătit incompetenţei deghizate în "cumsecădenie" este uneori dureros de mare, iar oamenii trebuie să înveţe să deosebească o manieră fermă şi corectă, de una flexibilă şi nesigură.

· Nu trebuie uitat că acceptarea pretenţiilor unui bolnav-plătitor sau nu, intelectual sau analfabet-poate deveni criminală, dacă nu respectă principiile medicinei, ci doar pe ale bunăvoinţei. 

· Legea s-ar referi la toţi medicii, indiferent de gradul profesional obţinut prin examene şi ar stipula:

· -imposibilitatea obţinerii gradaţiilor salariale numai prin vechime, fără o examinare a aptitudinilor profesionale la momentul respectiv;

· -reluarea activităţii medicale întrerupte (indiferent de cauză) va trebui să se facă după un examen teoretic şi practic ce cuprinde în tematică noutăţile în domeniu;

· -accesul medicilor din spitale în ambulatoriu şi accesul medicilor din policlinici în spitale, pentru a cunoaşte reciproc şi a preţui activităţile medicale ce se completează;

· -informări periodice asupra noilor tehnici de laborator şi asupra activităţii concrete de laborator, pentru a nu se abuza de analize în tentativa de a "ocoli" responsabilitatea prin practicarea medicinei defensive;

· - informări asupra noilor produse terapeutice, cu scopul de a diversifica şi a actualiza medicaţia de rutină, dar şi pentru profilaxia efectelor nedorite;

· -raportări asupra modalităţilor de adresabilitate care ocultează responsabilitatea fiecărui eşalon unde se acordă asistenţă medicală (trimiteri către specialist fără a consulta bolnavul, obiceiul de a copia reţete emise cu săptămâni, luni şi ani în urmă);

· -cursuri de perfecţionare obligatorii, periodice, plătite de fiecare beneficiar, cu preţuri variabile în funcţie de notele obţinute la cursul precedent-cei care obţin note maxime să beneficieze în mod gratuit de seria următoare de cursuri.

· Legea privind asigurarea medicilor pentru greşeală-malpraxis

· Se consideră că este util ca unul dintre sistemele de asigurări, public sau privat, să preia indemnizările bolnavului prejudiciat de eşecul terapeutic, neşansa sau cazurile nefericite, aceasta reprezentând un sistem de responsabilitate fără greşeală (obiectivă).

· S-ar impune, de asemenea, în opinia autorilor, ca alte sisteme să preia asigurarea pentru acoperire în caz de neglijenţă culpabilă.

· Demonstrarea culpei se va face prin procedură judiciară, precedată de un sistem de arbitraj, printr-o comisie alcătuită din medici, jurişti şi profani. Concluzia comisiei de arbitraj nu va fi obligatorie pentru instanţă, dar va putea fi admisă ca probă. Atât comisiile de arbitraj, cât şi instanţa vor folosi expertiza medico-legală în materie de responsabilitate, prestată de actualele Comisii de expertiză medico-legală. Membrii comisiilor de arbitraj nu vor putea face parte din comisiile de experţi şi invers.

· După demonstrarea culpei, acordarea daunelor se va face de către instanţă, folosindu-se sistemul plăţii contingente pentru a descuraja avocaţii reclamantului să pretindă sume fabuloase de la pârât.

· Legea responsabilităţii medicale

· Se consideră necesar să se adune toate materialele existente referitoare la responsabilitatea medicală într-un text unitar. 

· Autorii apreciază, de asemenea, că trebuie redactate din nou capitolele referitoare la :

· - consimţământul după prealabila informare, cu referiri la situaţiile terminale, de asistare a morţii;

· - confidenţialitatea, păstrarea secretului medical, cu referiri la gravele consecinţe ale alcoolismului endemic, tabagismului şi drogomaniei;

· - aspectele intenţionate din practica medicală, afrontul şi molestarea, defăimarea, sechestrarea de persoană etc.;

· - posibilitatea medicului de a fi subiectul infracţiunilor de ultragiu, insultă, ameninţare şi defăimare;

· - culpa de tip res ipsa loquitur, deoarece nu orice lucru care vorbeşte de la sine implică şi un prejudiciu pentru bolnav.

· Se impune accentuarea asupra clarităţii criteriilor de diferenţiere a responsabilităţii juridice de cea morală, conform principiului nula poena sine lege. Este necesară sublinierea cumulării celor trei elemente pentru definirea culpei (neîndeplinirea datoriei sau a standardului, prejudiciul, legătura cauzală dintre ele).

· Se apreciază, de asemenea, că este utilă reconsiderarea şi lărgirea bazei juridice a acordării asistenţei sanitare, precum şi întocmirea unor capitole cu privire la responsabilitatea civilă contractuală şi cu privire la responsabilitatea de rezultat.

 Legea cu privire la responsabilitatea vindecătorilor şi bioenergeticienilor

· Datorită abundenţei de persoane care sunt dispuse să-şi ofere serviciile în scopul păstrării sănătăţii, al vindecării bolilor, s-ar impune, în opinia aceloraşi autori, un text de lege care să stea la baza autorizării activităţii acestora. Autorii consideră că ar fi binevenită o enumerare limitativă a practicilor autorizate şi o stipulare a atitudinii juridice posibile în caz de eşec.

 

· Învăţând din greşelile celorlalţi, fără a lua de la capăt o experienţă deja consumată, trebuie să se adopte un sistem acceptabil pentru condiţiile care se vor crea, având toate şansele de progres în folosul fiecărui pacient şi fiecărui medic în parte şi în folosul societăţii în general.

· Dacă la primele tentative vor apărea eşecuri, pe măsură ce societatea îşi va perfecţiona sistemele, se va perfecţiona şi sistemul juridic în privinţa responsabilităţii.

